Alle de større danske byer overvejer for tiden kraftigt at anlægge letbaner i kampen mod den øgede trafikmængde. Problemet er bare, at letbaner er dyre. Derfor anlægger Aalborg og København i stedet særskilte busveje, som vil fungere stort set som en letbane. I Aalborg drejer det sig om en fem kilometer lang rute. Det skriver P4 København. - Det er en letbane på gummihjul, siger trafikplanlægger i Københavns Kommune, Simon Bådsgaard. Pt. ligger busbanerne i højre side af gaden og er derfor generet af anden kørsel. De nye busbaner skal ligge i venstre spor og bliver adskilt fra den øvrige biltrafik af træer, som skal give indtrykket af en allé. Simon Bådsgaard venter ifølge P4 København, at buspassagerer kan spare mellem 10 og 15 procent på rejsetiden. Samtidig forventes 20 procent flere at køre med offentlig transport. Den nye transportform Bus Rapid Transit er allerede indført i flere europæiske storbyer. Og det vurderes, at en busallé kun koster halvdelen af en letbane.

Referat:
Både i Aalborg og København vil man anlægge særskilte busveje i stedet for letbaner.